ผู้คนบนเฉลียง

## **เรวัต พุทธินันทน์**

ผู้เชื่อมั่นใน **‘เฉลียง’** และรับเป็นโปรดิวเซอร์ชุดแรกให้
เป็นพี่ชายใจดีที่เอ็นดูน้องๆ เสมอมา ตั้งแต่วันแรกรู้จัก จนน้องๆ เติบกล้า กระทั่งถึงวันที่พี่เต๋อจากไป
พี่เต๋อถึงแก่กรรมเมื่อวันที่ 27 ตุลาคม พ.ศ. 2539

## **ลาวัณย์ กันชาติ และ จำนรรค์ ศิริตัน**

หากจะพูดถึงการ **‘ให้โอกาส’** พี่ต้น-ลาวัณย์ กันชาติ และพี่หน่อย-จำนรรค์ ศิริตัน คือเจ้าตำรับตัวจริง ตั้งแต่ให้น้องๆ เข้าไปเขียนบท เข้าไปแสดง และเรียนรู้เรื่องการทำรายการโทรทัศน์
**‘เฉลียง’** ได้ทำเทปชุดแรก เมื่อพี่ทั้งสองให้การสนับสนุนเรื่องทุน ครั้นเฉลียงออกเทปชุดต่อๆมา ก็ยังสนับสนุนการทำรายการทีวีเพื่อ ‘เฉลียง’ ไม่ว่าจะเป็นใน **น้ำแข็งใส่น้ำหวาน**, **เจาะใจ** หรือการนำเทปคอนเสิร์ตออกอากาศในรายการต่างๆ

## **สมพงษ์ วรรณภิญโญ**

ภายใต้คีตาแผ่นเสียงและเทป ที่พี่สมพงษ์เป็นผู้ดูแล คือยุครุ่งเรืองที่สุดของเฉลียง จาก **‘เอกเขนก’** จนถึง **‘ตะไคร่น้ำสุดขอบฟ้า’** สนับสนุนเฉลียงอย่างดี ทุกวิถีทาง แม้พวกเฉลียงจะเรื่องมาก และเทปไม่ค่อยขายก็ตาม

## **ทรงวุฒิ จรูญเรืองฤทธิ์**

แม้จะเคยสงสัยว่า ***“ไอ้พวกนี้มันเพี้ยนหรือเปล่าวะ”*** แต่ ทรงวุฒิ จรูญเรืองฤทธิ์ หรือ **‘พี่จู๊ด’** โปรดิวเซอร์ร่างใหญ่ ก็ร่วมงานกับเฉลียงมาตั้งแต่เทปชุด **‘อื่นๆ อีกมากมาย’** จนถึงชุด **‘แบ-กบาล’**

ทั้งในฐานะผู้สร้างทำนอง ผู้เรียบเรียง เสียงประสาน งานเทป และผู้ควบคุมวง **‘ดิอะลุ่มอะล่วยฟีลฮาร์โมนิค’** วงดนตรีที่สนับสนุนในการแสดงคอนเสิร์ต ของเฉลียงหลายต่อหลายครั้ง รวมทั้งคอนเสิร์ตแก้คิดถึง เมื่อปี 2537

จิกเขาเอาเพลงมาให้ผมมาฟังดูก่อน เขาอัดกันมาแล้ว จากห้องซ้อมดนตรี มันก็คือเพลงในชุด อื่นๆ อีกมากมาย น่ะแหละ บางเพลงนะ มีแต่งใหม่เพิ่มเข้ามาอีกนิดหน่อย จิกเขาว่า จะทำให้สองคนนี่ร้อง คือ **เกี๊ยงกับจุ้ย** ตอนแรก ยังไม่ได้คิดจะเป็นเฉลียงหรอกนะ แต่พอทำไปทำมามันเลยขยายไปเรื่อย เพิ่มคนโน้นคนนี้เข้ามา
ใช้เวลาเป็นปี เพราะว่าเขาไปเสียเวลาหาคนร้อง ดนตรีไม่ช้าหรอกแต่เขาเปลี่ยน คนร้องไปเรื่อย เพราะเกี๊ยงกับจุ้ยร้องเพลง บางเพลงไม่ได้

เพลงนี่ จิกเขาทำมาเสร็จเป็นเพลงออกมาเลย มีทำนอง เมโลดี้ มีเนื้อมา

เพลงของเขาเป็นอย่างนี้มาแล้ว แล้วเราก็เอามาทำดนตรี ซึ่งผมสามารถคิดอะไรไปก็ได้ อย่างเพลง **‘กล้วยไข่’** มันก็ไม่ได้มีแบบอย่าง ของเพลงอื่นเข้ามา คิดกันมาเอง ตรงนี้จะเอาอย่างนั้น อย่างนี้ มันคิดขึ้นมาได้เลย พอทำดนตรีเสร็จแล้ว ผมก็จะเป็นคนร้องไกด์ ให้กับเกี๊ยงกับจุ้ยเขาฟัง พอเป็นแนว แล้วจิกเขาจะเป็นคนมานั่งฟังหลังจากที่ผมทำเสร็จหมดแล้ว พอฟังแล้ว เอ้าไปดึงเจี๊ยบมาอีกคน มันเปลี่ยนไปเปลี่ยนมาอยู่ตรงนี้นาน กว่าจะเรียบร้อยลงตัวออกมาได้ฟังกัน

เพลงเฉลียงนี่ฟังดูแล้วมันแปลกดี เนื้อร้องอะไรต่างๆ มันมีลักษณะที่แปลกจากเพลงทั่วไป มันลงตัว เป็นเอกลักษณ์ จะพ็อพก็ไม่เชิง เพลงของเขาแฝงความคิด มีแนวของเขาอยู่ | ”

## **ชนินทร์ โปสาภิวัฒน์**

ส่วนตัวแล้วผมชอบเพลง **‘อื่นๆ อีกมากมาย’** มันมีแง่มุมเนื้อหาที่น่าคิดและเหมาะกับสังคมไทย
แล้วในสมัยนั้นจังหวะมันพอดี เฉลียงเป็นวงดนตรีที่ไม่เหมือนวงทั่วๆ ไปในตอนนั้น เขามีวิธีพูดกับคนดูในแบบของเขาเอง สนุก กวน อะไรไปเรื่อย เป็นตัวของเขาเอง ที่ไม่น่าเชื่อก็คือ ในปีนั้นเฉลียงเป็นหนึ่งในห้าของอัลบั้มที่ขายดีที่สุดของประเทศ ว่าไปแล้วคงไม่มีใครเชื่อ แต่ผมมั่นใจว่าอัลบั้มนี้จะต้องประสบความสำเร็จตั้งแต่เริ่มฟังเดโมที่ได้มาจากเก้ง ผมมั่นใจว่ามันจะต้องขายได้ มันจะต้องดัง เพราะเนื้อหามันไม่เหมือนคนอื่น เมโลดี้มันจะเพราะจริงๆ

เพลงของเฉลียงมันแข็งแรงมาก

จะเรียกก็ได้ว่า ผมเป็นแฟนเพลงเฉลียง และ ‘อื่นๆ อีกมากมาย’ คือ งานที่ผมภูมิใจมากที่สุดในชีวิต | ”

## **จิระ มะลิกุล**

เพราะทำด้วยศรัทธาในเนื้อเพลง ดวงตาคล้ายเห็นเฉลียงบ้านลอยตรงหน้า เลื่อมใสในความสามารถทางดนตรี และเล่นตลกของสมาชิกวง
เรียกได้ว่าทำถวายเฉลียง

ถ้าเป็นสมัยนี้อาจจะขายรถเอาเงินไปเหมาเทปเป็นเฉลียงกุศล | ”

## **วัชระ แวววุฒินันท์**

คล้ายๆ จะเป็นเฉลียงกับเขาด้วย แต่ก็ไม่ใช่ ทั้งที่ได้เห็นมาตั้งแต่เป็นเพียงเฉลียงในอากาศ ได้ฟังเพลงเฉลียง ตั้งแต่ยังไม่เป็นเพลง จนถึงวันที่เฉลียงแข็งแรง ก็ได้ทำคอนเสิร์ตให้เฉลียงนับครั้ง ไม่ถ้วน จะปิดอั้ลบั้ม เปิดอัลบั้ม เปิดกระหม่อม หรือปิดท้ายทอย กระทั่งคิดถึงกันยังต้องเรียกอั๋นมาแก้คิดถึง

เป็นคนที่เข้าใจและรู้ใจเฉลียงที่สุดคนหนึ่ง

อั๋นร่วมงานกับเฉลียงครั้งสุดท้ายในฐานะโปรดิวเซอร์ของคอนเสิร์ตแก้คิดถึงฯ หลังคอนเสิร์ตอั๋นประกาศ **“กูไม่เอาอีกแล้ว”**

ก่อนหันไปทำงานที่ยุ่งน้อยกว่าการทำคอนเสิร์ตให้พวกเฉลียง อย่างพิธีเปิด-ปิดเอเชี่ยนเกมส์ที่กรุงเทพฯ และพิธีเปิด-ปิด ซีเกมส์ที่บรูไน

ด้วยรัก แกมหมั่นไส้
ปนรำคาญ ปนคิดถึง
เฉลียง...
ทั้งซึ้ง ทั้งแสบแสน
อยากหัวเราะ อยากเตะก้น
เฉลียง...
เพราะ เพลง เพราะ ตัวคน
เพราะ กมลสันดาน

## **นันท์ วิทยดำรง**

เพื่อนร่วมรุ่นสถาปัตย์ ที่ได้ทำมิวสิกวิดีโอให้เฉลียงหลายเรื่อง ซึ่งรวมทั้งเป็นคนออกแบบฉากและกำกับศิลป์มิวสิกวิดีโอ **‘เร่ขายฝัน’**

ได้ออกแบบฉากเวทีคอนเสิร์ตให้เฉลียงหลายครั้ง และยังตามมาเป็นธุรกิจและการตลาดให้กับคอนเสิร์ตแก้คิดถึงฯ และคอนเสิร์ตเรื่องราวบนแผ่นไม้ด้วย

ผมรู้สึก **‘ขำ’** อีกครั้ง ตอนที่คุณประภาสเอาแบบ Artwork ปกแผ่นเสียงเพลงชุดนั้นที่เพื่อนสถาปัตย์ด้วยกันทำให้มาให้ดู... ขำตรงที่มันประหลาด และชุ่ยขนาดรอยดินสอก็ยังไม่ยอมลบให้หมดเลย

หลังจากนั้นก็ขำเรื่อยมาทุกครั้งที่ร่วมในเหตุการณ์...ไม่ว่าในฐานะเพื่อน ฐานะพี่ ฐานะที่มีหน้าที่การงานรับผิดชอบบางอย่างเกี่ยวกับเฉลียง
จนถึงวันที่คิดว่าคงไม่ได้ขำอีกแล้ว หลังอัลบั้มสุดท้ายของเฉลียง

ผมได้ขำขนานใหญ่อีกครั้งเมื่อ 6 ปีที่แล้ว ตอนที่พวกเขามีความคิดอยากเล่นคอนเสิร์ตกัน
จนต้องช่วยกันทำให้ความขำนั้นเป็นจริง แล้วก็ได้ยืนขำข้างเวทีทุกรอบเช่นเคย แล้วก็คิดว่าคงเป็นขำสุดท้าย
แต่ผมก็ได้ขำอีกในปีนี้ (พ.ศ. 2543) ขำที่จะต้องมายืนข้างเวทีคอนเสิร์ต และดูคนดูขำไปกับเฉลียงเหล่านี้อีก

แต่มีอีกสองอย่างที่ผมรู้สึกนอกจากขำ คือ **ความสุขใจ**และ**พองในใจ** ทุกๆ ครั้ง หลังจากที่ขำพวกเขาเสร็จลงครับ | ”

## **อิทธิสุนทร วิชัยลักษณ์**

รุ่นน้องร่วมคณะสถาปัตย์ ที่เคยทำรายการโทรทัศน์ให้เฉลียงหลายครั้ง ทำมิวสิกวิดีโอก็อีกหลายเรื่อง รวมทั้งช่วยกำกับมิวสิกวิดีโอ **‘เร่ขายฝัน’** และยังแต่งเพลง **‘โลกกลมๆ’** ให้เฉลียงเพลงหนึ่งด้วยในชุด **‘แบ-กบาล’**

**‘เฉลียงรวมตัว’** เป็นงานละครทีวีสนุกๆ จับแคแร็กเตอร์เด่นๆ ของแต่ละคนมาผูกเป็นเรื่องราวการรวมวง มีคุณประภาสร่วมแสดงในบทสำคัญ เป็นเด็กส่งก๋วยเตี๋ยวประจำห้องอัดเสียง ได้ป้า ทองสุลาลีวัลย์ ผู้ล่วงลับมาแสดงเป็นมือกีตาร์รับจ้าง ที่มาเล่นท่อนโซโล่ให้เฉลียงในห้องอัด สีหน้าอารมณ์ที่แกฟีล
ขณะโซโล่กีตาร์นั้นยังบาดใจผมมาถึงวันนี้
**‘เร่ขายฝัน’** เป็นงานมิวสิกฯ ที่ค่อนข้างใหญ่ ตัวประกอบหลายร้อยคน ทำงานกลางแดดร้อน ภูเขาหิน ฝุ่น และทราย ได้กำกับคุณภูษิตที่ออกจะรับบทเด่น เป็นฮีโร่ผู้มาช่วยเพื่อนๆ ไว้ได้ทัน การณ์ มีฉากบู๊เล็กๆ ที่ต้องลงไปคลุกฝุ่นฟัดกับผู้ร้าย กะว่าจะทำให้แกดูเหมือนอินเดียน่าโจนส์ แต่ก็ไม่สำเร็จ ด้วยหุ่นแกท้วมผิดกันไปหน่อย
แน่นอนว่าเฉลียงทุกคนเป็นนักคิด ซึ่งคงไม่ใช่ประเภทที่ใครจะสั่งให้ทำอะไรก็ทำ แต่ทุกคนก็ล้วนเป็นมืออาชีพในการทำงาน ซึ่งจะรับรู้และเข้าใจในงานที่กำลังจะทำกันเป็นอย่างดีตั้งแต่เริ่มต้น เมื่อถึงขั้นตอนทำงานจริง ทุกอย่างจึงราบรื่น ครึกครื้น สนุกสนาน แถมยังเพลิดเพลินไปด้วยฝีปากเชือดเฉือนของแต่ละคนที่คิดค้นมา ประชันกันเป็นกิจวัตร คล้ายว่าจบโทมาทางนี้โดยตรง
นอกจากงานกำกับฯ แล้ว ก็ยังมีงานพลงของผมอยู่เพลงหนึ่งที่เฉลียงนำไปร้อง ซึ่งต้องยอมรับว่าดีใจมากตอนที่คุณประภาสมาขอไป เพราะผมเองเป็นแฟนเฉลียงมาตั้งแต่อัลบั้มแรก และมานึกๆ ดูแล้วนักร้องนำ

ของเฉลียงก็ยังเคยเวียนวนกันมาร้องเพลงในงานอื่นๆ ของผมอยู่หลายคราว ตั้งแต่คุณสมชายที่เคยมาร้องเพลงโฆษณาให้ คุณวัชระเคยมาร้องเพลงให้หนัง **‘ลูกบ้าเที่ยวล่าสุด’** คุณเกี๊ยงก็มาร้องเพลงให้ละคร **‘พระจันทร์ลายกระต่าย’** นั่นคงไม่ใช่เพราะความสนิทกันเพียงอย่างเดียว แต่เพราะความชื่นชม และนับถือในงานของพวกเขาอยู่เป็นส่วนตัว จึงรู้สึกดีทุกครั้งที่ได้ทำงานด้วย | ”

## **ศศิธร โตแย้ม**

อีชั้นได้ถูกชักนำเข้าสู่วงการการเป็นพี่เลี้ยงนักร้อง Boy Band วงแรกๆ ของเมืองไทย ตอนนั้นสักประมาณปี 30มั้ง ตอนนั้นอีชั้นเรียนอยู่ปี 4 เทอมสุดท้าย ที่นิเทศ จุฬาฯ ก็มาคลุกคลีกับพี่จุ้ย พี่อั๋น พี่จิก ช่วยเค้าทำ
หนังสือไปยาลใหญ่ หวังฟลุกเผื่อจะได้ขึ้นปกถ่ายเปลือยอะไรบ้าง แต่ก็ไม่มีวี่แวว พอดีพี่จิกเห็นหน่วยก้านการ
ต่อรอง ด่าทอ ความอดทนสูง หรือความงามของอีชั้น ในข้อใดข้อหนึ่งนี่แหละ จึงคิดว่าอีชั้นคงรับมือกับผู้ชาย
ทั้ง 5 คนนี้ไหว เลยเสนอให้เราเป็นผู้จัดการวงเฉลียง
อีชั้นก็รีบตอบรับทันที โดยไม่คิดหน้าคิดหลังหรือหันซ้ายหันขวาเลย แหม...ฟังดูดีออกจะตาย ได้อยู่กับพี่ๆ 5 คน
หล่อกันไปคนละแบบ แถมเท่ด้วย เล่นดนตรีก็เก๋...ตลกอีกต่างหาก...น่ารัก...มีเสน่ห์...ช่างน่าอิจฉาตัวเองจริงจริ๊ง
แต่พี่จิกไม่ยักบอกเราว่า ผู้จัดการวงเฉลียงคือ...ผู้มีหน้าที่จับผู้ชาย 5 คน ที่ไม่เหมือนกันสักนิด มาให้ทำอะไร เหมือนๆ กัน...
เอาตัวอย่างเล็กๆ นะ...เช่น นัดซ้อมดนตรี กว่าจะเลือกสถานที่กันได้ ใช้เวลา 3 วัน เสร็จแล้ว คนนี้อยากจะซ้อม
เช้า คนนั้นอยากจะซ้อมเย็น คนนี้ตอนซ้อมเสร็จอยากกินข้าวมันไก่ อีกคนว่าไปกินที่ร้านเหอะอร่อยกว่า อีกคน
ว่าไปกินอาหารทะเลที่พัทยาเหอะ...ว่าไปโน่น
ตอนแรกๆ อีชั้นก็ยังใจดีวิ่งเอาใจพี่ๆ ทั้ง 5 คน ไม่ให้ใครน้อยใจใครได้ว่าอีชั้นไม่เอาใจ อีชั้นเอาใจคนนั้นมากไป
อีกคนก็กระแหนะกระแหนว่า อ๋อ...ก็เค้าเป็นพี่คณะฯ มันนี่...หรือไม่ก็ประชดประชันว่า...ตกเป็นทาสสวาทเค้าละสิ ฯลฯ สารพัดที่จะมากระหนะกระแหนให้อีชั้นเจ็บช้ำน้ำใจ แต่อีชั้นก็ไม่ท้อถอยง่ายๆ หรอกค่ะ
มีอยู่ครั้งหนึ่งที่อีชั้นจำได้ติดตาคาใจมากที่พี่ๆ เค้าทำร้ายจิตใจอีชั้นมาตลอด ก็ถึงเวลาที่อีชั้นได้เอาคืนบ้าง
เรื่องมันมีอยู่ว่า
เรามีคอนเสิร์ตกันที่เชียงใหม่ และด้วยความเป็นเฉลียงนะเจ้าคะจะไปรถตู้ รถเก๋ง เครื่องบินอะไรมันก็ไม่เท่
ต้องนั่งรถไฟไทยค่ะถึงจะได้บรรยากาศ อีชั้นก็จับจองตั๋วรถไฟตู้นอนชั้น 1 กรุงเทพฯ-เชียงใหม่เรียบร้อย
นัดหมายกันทุกท่าน 5 โมงเย็นเจอกันที่หัวลำโพง ห้ามสายนะพี่ รถไฟมันไม่รอพี่นะเออ...
จากนั้นเวลานัดหมายรถไฟก็เริ่มเคลื่อนขบวน พี่จุ้ย, พี่เจี๊ยบ, พี่แต๋ง, พี่เกี๊ยง, พี่ดี้ มาพร้อม 5 โมง
เย็นตรงเป๊ะ...ขาดแต่อีชั้น แฮะๆ...รถมันติดน่ะฮ่ะ ตั๋วรถไฟทั้งหมดก็อยู่ที่เรา โรงแรมก็มี เรารู้คนเดียว
ว่าพักที่ไหน เล่นคอนเสิร์ตที่ไหน...กี่โมง...
พวกพี่ทั้งห้าเดินทางไปกับรถไฟสายนั้น ออกจากหัวลำโพง มุ่งหน้าเชียงใหม่...โดยไม่มีเรา อนิจจา...
ผู้ชายผู้น่าสงสารทั้งห้าเห็นแล้วใช่ไหมว่าขาดเราแล้วเป็นอย่างไร
แต่ด้วยความรักอาชีพเท่าชีวิต หวังชิงตำแหน่ง ผู้จัดการวงดนตรี Boy Band ดีเด่น เราก็ได้ให้แท็กซี่ซิ่งต่อไป
ที่สถานีสามเสน ไปทันกันที่นั่น อีชั้นรีบกระโดดเกาะ รถไฟด้วยมือข้างซ้าย มือ ข้างขวาหิ้วสัมภาระ พอขึ้นรถได้ปาดเหงื่อยังไม่ทันหมด พี่ๆ เฉลียงทั้งห้าก็หันมาเห็นอีชั้น รอยยิ้มทั้งห้าปรากฏขึ้นแทรกรอยตีนกาออกมาให้
เห็นว่าดีใจมากที่เห็นอีชั้น พร้อมกับเสียงพี่เจี๊ยบร้องทักมา ด้วยความเป็นห่วงว่า...
"มาแล้วหรือนางแพศยา..."
เป็นคำทักที่อีชั้นชื่นใจจริงๆ ว่านี่แหละพี่ๆ เฉลียง...เฉลียง และเค้าไม่โกรธอีชั้น ทุกวันนี้เวลาพบกันกับพวกพี่ๆ

ก็ยังหัวเราะกับความเป็นนักดนตรีมือใหม่กับผู้จัดการมือใหม่ของเราทั้งคู่อยู่เลย และคำทักทายที่อีชั้นกลัวที่สุด ก็คือ "เฮ้ย...ยุ้ย เฉลียงเค้าจะเล่นคอนเสิร์ตกันอีกแล้วนะ นัดให้หน่อยเด่ะ..." | ”

## **กลุ่มศิลา**

กลุ่มนักดนตรี นักแต่งเพลง นักเขียนเพลง จากมหาวิทยาลัยธรรมศาสตร์ ประกอบด้วย **พนัส วิวัฒน์พนชาติ, ปิติ ลิ้มเจริญ, นิติธร ยุวะจิตติ** ฯลฯ

เพลงของพวกเขาได้เป็นส่วนหนึ่งของอัลบั้มชุด **‘ตะไคร่น้ำสุดขอบฟ้า’**

## **โดม ทิวทอง**

รุ่นน้องคณะเดียวกับ **ภูษิต ไล้ทอง**
ผู้มีโอกาสมาเล่นดนตรีสนับสนุนเบื้องหลังให้กับเฉลียงตั้งแต่แรกเริ่มการออกคอนเสิร์ตสด จนกระทั่งทุกวันนี้

ความรักและถนัดในเรื่องดนตรียังทำให้เขาโคจรอยู่ห่างเฉลียง แค่เพียงช่วงแขน
เมื่อมีกิจกรรมใดเขามักถูกกวักมือเรียกให้มาร่วมงานด้วยเสมอ
ทว่าสิ่งที่ทำให้เขาติดอกติดใจกลับไม่ใช่ผลงานหรือดนตรีที่เขามีโอกาสได้สร้างสรรค์

*“เป็นรุ่นน้องที่มีรุ่นพี่รักสนุก ก็รักสนุกได้ด้วย กินอะไรก็กินด้วย เรื่องเล่นดนตรีก็อยากทำเป็นปกติ แต่เวลาไปด้วยแล้วมันสนุก ส่วนผลงานถ้าถามว่าชอบไหม เหมือนถูกบังคับให้ชอบ เพราะสนิทกับทุกคน แต่กลับไปบ้านไม่ได้หยิบฟัง เวลาได้ยินเพลงเฉลียงจะคิดถึงที่เคยไปด้วยกัน แต่ไม่ค่อยได้ชื่นชมผลงาน เพราะเราทำงานใกล้เคียงกันอยู่แล้ว*

*เจอกันทีไรก็ประทับใจทุกที ปล่อยมุขได้บ้าง ไม่ได้เก็บอย่างเดียว เดี๋ยวเขาจะเก็บตังค์ จะอบอุ่นมากในการอยู่ร่วมกัน ไม่ว่าเฉลียงจะอยู่ครบหรือไม่ เวลาเอาตัวเข้ามาอยู่แล้วอบอุ่นเสมอ”*

## **สมชาย ศักดิกุล**

พี่เล็กเป็นนักดนตรีอาชีพที่ฝากฝีมือไว้เป็นที่ยอมรับในวงการเพลงคนหนึ่ง
ร่วมงานกับเฉลียงในชุด **‘ปรากฏการณ์ฝน’** เพียงครั้งแรกและครั้งเดียวก่อนจะกลับมาขึ้นเวที ในฐานะแขกรับเชิญเมื่อ 12 ปีให้หลัง ในคอนเสิร์ตแก้คิดถึงฯ

แม้จะไม่ใช่สมาชิกของเฉลียง แต่ไม่ว่าจะมีการพูดถึงเฉลียงขึ้นมาครั้งใด ก็ไม่เคยมีใครลืมว่าเพลงชุดแรกของเฉลียงมีเสียงร้องของ พี่เล็ก...สมชาย ศักดิกุล อยู่ด้วย

เช่นเพลง **‘กล้วยไข่’** หรือเอา **‘ตูดแช่น้ำ’** ก่อนหน้านั้นไม่มีใครทำ แปลกและน่าจะประสบความสำเร็จ แต่ผลตอบรับตอนนั้นกลับมาไม่ค่อยดี เพราะอาจจะยังใหม่เกินไป และสื่อที่ออกไปยังไม่ค่อยตรงกลุ่มเป้าหมาย...

...นึกถึงเฉลียงแล้วจะนึกถึงความสนุกในเนื้อเพลง ไม่เหมือนชาวบ้าน สนุกสนานอยู่ในตัว มันมีเอกลักษณ์ มีการผสมผสานนำเรื่องราวใกล้ๆ ตัวมาพูดถึง เนื้อเพลงที่ออกมาจะค่อนข้างตรง อย่างมาเจอกันบนรถเมล์ ก็นำมาเขียนเป็นเรื่องราวได้แล้ว | ”

## **ดูเพิ่ม**

* **ไทม์ไลน์ของเฉลียง**
* **สมาชิกวงเฉลียง**
* **ประวัติย่อวงเฉลียง**
* **ประภาส ชลศรานนท์**

## **แหล่งข้อมูล / อ้างอิง**

* **ผู้คนบนเฉลียง** ทางเว็บไซต์ chaliang.com
* **บทสัมภาษณ์ - ควันจางที่ยังกรุ่นของเรื่องราวบนแผ่นไม้** ทางเว็บไซต์ chaliang.com
* *เพลงเขียนคน ดนตรีเขียนโลก* เรียบเรียงโดย *สมชัยพหลกุลบุตร* , ณ บ้านวรรณกรรม, ตุลาคม 2537
* *เฉลียงเรื่องราวบนแผ่นไม้*, สำนักพิมพ์ แม่ขมองอิ่ม, ธันวาคม 2543
* ผลงานเพลงเฉลียง จากปลายปากกา ประภาส ชลศรานนท์ ทางเว็บไซต์ prapas.com